**Dövlət Radiotezliklər İdarəsinin**

**10.01. 2023-cü il tarixli**

**3-27-119/3-2-2/2023 nömrəli**

**əmri ilə təsdiq edilmişdir**

**Televiziya yayımı ötürücüsü (DVBT/T2) üzrə Anketlərin doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan formatda dri@dri.az elektron poçtuna olmaqla) təqdim olunur.

Eyni zamanda portal.rinn.az internet portalı üzərindən https://portal.rinn.az/az/services/registration-radio-electronic-devices-service linkinə keçid etməklə (Radioelektron vasitələrinin qeydiyyatı və icazə vərəqəsinin verilməsi ) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**DVB-T/T2 –** rəqəmli yerüstü televiziya yayımı standartı

**Çıxış gücü**- avadanlığın efirə maksimum yaydığı siqnalın səviyyəsi

**Daşıyıcı siqnalların modulyasiya rejimi -** daşıyıcı siqnalın ötürülməsi üçün onun yüksək tezlikli siqnala birləşdirilməsi rejimi

**Tezlik spektrindən istifadə rejimi (SFN/MFN) -** bir (SFN) və ya çox (MFN) tezlikli istifadə rejimi

**Texnologiya növü (MPEG 2, MPEG 4)** videoməlumatların rəqəmli kodlama və sıxlaşdırma standartı (formatı)

1. **Anket formasının doldurulmasına dair izahlar**

1-ci sətrdə **(“Məxsus olduğu hüquqi və fiziki şəxsin adı”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

2-ci sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, əlaqə telefonu (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq müəyyən edilmiş əməkdaşın mobil telefon nömrəsi qeyd edilməlidir. Elektron poçt ünvanı kimi təşkilatın rəsmi elektron poçt ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və elektron poçt ünvanı qeyd edilir.

3-cü sətrdə **(“Quraşdırılma məntəqəsi”)** televiziya yayım ötürücüsünün faktiki quraşdırıldığı ünvan, inzibati ərazi vahidi qeyd olunur.

4-cü sətrdə **(“Quraşdırılma yerinin coğrafi koordinatları”)** radio ötürücünün faktiki quraşdırıldığı ünvanın (yerin) coğrafi koordinatları (E və N) qeyd edilir.

5-ci sətrdə **(“Ötürücünün tipi,markası”)** vericinin modeli və markası qeyd edilir.

6-cı sətrdə **(“Ötürücünün çıxış gücü”) -** ötürücünün efirə yaydığı siqnalın maksimum səviyyəsi (Vt)

7-cı sətrdə **(“İşçi tezliyi (TV kanal nömrəsi / tezlik)”)** Audiovizual Şurasının qərarına əsasən ayrılan televiziya yayım kanalının nömrəsi və tezliyi qeyd edilir.

8-ci sətrdə **(“Tezlik kanalının zolaq genişliyi və ya eni)” )** ayrılmış tezlik kanalının eni qeyd edilir.

9-cu sətrdə **(“Ötürücünün tezlik stabilliyi”)** daşıyıcı tezliyin nominal dəyərdən kənara çıxması norması qeyd edilir.

10-cu **(“Yayım rejimi (daşıyıcı sayı)”)** ötürülən daşıyıcı siqnalların sayı (2k, 4k, 8k, 16k, 32k) qeyd edilir.

11-ci sətrdə **(“Daxili kodlama sürəti”)** yayımlanan siqnalın sürəti (1/2, 2/3, 3/4, 5/6, 7/8) qeyd edilir

12-ci sətrdə **(“Daşıyıcı siqnalların modulyasiya rejimi”)** daşıyıcı siqnalın ötürülməsi üçün onun yüksək tezlikli siqnala birləşdirilməsi (QPSK,16 QAM,64 QAM) qeyd edilir.

13-cü sətrdə (“**Sinxron tezlik rejimi”)** bir (SFN) və ya çox (MFN) tezlikli şəbəkə rejimi qeyd edilir.

14-cü sətrdə (“**Ötürmə sürəti (rəqəm selinin sürəti)”)** məlumatların ötürmə qabiliyyəti (Mbit/s) qeyd olunur.

15-ci sətrdə **(“Nisbi müdafiə intervalı”)** faydalı siqnalın qəbuledicinin girişindəki müdaxilə siqnalına nisbətinin minimum dəyəri(1/4,1/8,1/16,1/32) qeyd edilir.

16-cı sətrdə **(Ötürücünün şüalandırdığı ərazinin sahəsi (xidmət sahəsi)** yayımlanan siqnalın əhatə sahəsi qeyd edilir.

17.1-ci sətrdə **(“yer səthindən asılma hündürlüyü”)** antenanın yer səthindən asılma hündürlüyü qeyd edilir.

17.2-ci sətrdə (**antenanın effektiv hündürlüyü)** antennanın müvafiq hündürliyindən şüalanmanın maksimal səviyyədə yayımlanması qeyd edilir.

17.3-cü sətrdə **(“güclənmə əmsalı”)** ötürülən siqnalınantena tərəfindən güclənmə göstəricisi (dB) qeyd olunur.

17.4-cü sətrdə **(“şüalanma polyarizasiya”)** ötürülən siqnalın vertikal (V) və ya horizontal (H) olması qeyd olunur.

17.5-ci sətrdə **(tipi (dipol, panel), markası)** ötürücüyə qoşulmuş antenanın tipi və növü qeyd olunur.

17.6-cı sətrdə **(antenanın konfiqurasiyası)** ötürücüyə qoşulmuş antenanın sektorlu və ya mərtəbəli oduğu qeyd edilir.

18-ci sətrdə **(“Ötürücünün istismara verildiyi tarix”)** quraşdırılan avadanlığın istismara verilmə tarixi qeyd olunur.

19-cu sətrdə **(Antenanın yayım diaqramı)** hər bir 10 dərəcədən antenanın güclənmə əmsalı qeyd eilir.